b'\n_START_ARTICLE_\nAbu Jusufas I Jakubas Almansuras\n_START_SECTION_\nIstorija\n_START_PARAGRAPH_\n25 met\xc5\xb3 Abu Jusufas I Jakubas vald\xc5\xbei\xc4\x85 paveld\xc4\x97jo po t\xc4\x97vo mirties ir pasivadino Almansuru. Jam i\xc5\xa1 naujo teko \xc4\xafsitvirtinti Ispanijoje, be to \xc4\xaftempta pad\xc4\x97tis buvo ir Tunise, kur \xc4\xafsiver\xc5\xbe\xc4\x97 Maljorkos emyrai broliai Banu Ganijai (Banu Ghaniya). 1184 m. jie netik\xc4\x97tai u\xc5\xbe\xc4\x97m\xc4\x97 Bed\xc5\xbeaj\xc4\x85, paskui, padedami vietos gyventoj\xc5\xb3, Al\xc5\xbeyr\xc4\x85 ir Milian\xc4\x85 (Khemis Meliana) (1186 m.), Gafs\xc4\x85 (Tunisas) (1187 m.). Jaunasis kalifas puol\xc4\x97 brolius Banu Ganijus ir nugal\xc4\x97jo prie Konstantinos, o paskui ir prie Gabeso. Kad baigti vietos gen\xc4\x8di\xc5\xb3 sukilim\xc4\x85 jis perk\xc4\x97l\xc4\x97 \xc4\xaf Marok\xc4\x85 tris arab\xc5\xb3 gentis, bet vis tiek \xc4\x8dia Almohad\xc5\xb3 vald\xc5\xbeia liko silpna. 1188 m. Jahija ibn Ganija (Yahya Ibn Ghaniya) atnaujino kar\xc4\x85 ir per kelerius metus u\xc5\xbekariavo vis\xc4\x85 ryt\xc5\xb3 Magreb\xc4\x85. Almansuras dviem frontais negal\xc4\x97jo kariauti tad did\xc5\xbeiausi\xc4\x85 d\xc4\x97mes\xc4\xaf skyr\xc4\x97 Pir\xc4\x97nams. Almansuras 1189 m. \xc4\xafsiver\xc5\xbe\xc4\x97 \xc4\xaf Portugalij\xc4\x85 ir u\xc5\xbe\xc4\x97m\xc4\x97 Silves pil\xc4\xaf (Algarv\xc4\x97), o 1190-1191 m. Alc\xc3\xa1cer do Sal, Palmelos, Almados, Abrantes ir Tomaro pilis. Ispanijoje krik\xc5\xa1\xc4\x8dionys, vadovaujami Kastilijos karaliaus Alfonso VIII, po ilgos apgulties i\xc5\xa1 Almochad\xc5\xb3 at\xc4\x97m\xc4\x97 Kuenk\xc4\x85, o Leono karalius \xe2\x80\x93 Estremad\xc5\xabr\xc4\x85. Almansuras kruop\xc5\xa1\xc4\x8diai ruo\xc5\xa1\xc4\x97si atsakomajam m\xc5\xab\xc5\xa1iui ir 1195 m. liepos 18 d. prie Alarkos nugal\xc4\x97jo kastilie\xc4\x8dius (Battle of Alarcos). Po \xc5\xa1ios pergal\xc4\x97s Almansuras prad\xc4\x97jo puolim\xc4\x85 prie\xc5\xa1 Toled\xc4\x85, Madrid\xc4\x85 ir Kuenk\xc4\x85, bet \xc5\xa1i\xc5\xb3 miest\xc5\xb3 apgultys buvo bevais\xc4\x97s._NEWLINE_Abu Jusufas I Jakubas Almansuras mir\xc4\x97 1199 m. sausio 23 d. Marake\xc5\xa1e._NEWLINE_Tuo metu, kai \xc5\xa1alies pakra\xc5\xa1\xc4\x8diuose vyko karai, pa\xc4\x8diame Maroke buvo taika. \xc5\xa0alyje klest\xc4\x97jo prekyba, architekt\xc5\xabra, filosofija ir mokslas. Tod\xc4\x97l Almansuro valdymas buvo s\xc4\x97kmingiausias Almochad\xc5\xb3 imperijos istorijoje. \xc5\xa0alyje vyko statybos ir buvo tiesiami keliai, Marake\xc5\xa1e pastatytas vandentiekis ir ligonin\xc4\x97, Kutubijos ir Elmansurijos (El Mansouria) me\xc4\x8det\xc4\x97s, pietin\xc4\x97je senamies\xc4\x8dio dalyje Kasba. Almansuras Rabate band\xc4\x97 pastatyti did\xc5\xbeiausi\xc4\x85 tuo metu pasaulyje me\xc4\x8det\xc4\x99 (dabar Hasano Bok\xc5\xa1tas), bet kalifui mirus darbai sustojo.'